27. maj 2024

/SOFNEL

**Dagsorden**

**til**

**møde i Temadage**

**4. juni 2024 kl.** **09:30**

**i** **Regionshuset Viborg, konferencelokalet, Skottenborg 26, 8800 Viborg**

|  |  |  |
| --- | --- | --- |
| **Pkt.** | **Tekst** | **Side** |
| 1 | Introduktion til dagen | 1 |
| 2 | Ankomst og let morgenmad (kl. 9.00-9.30) | 1 |
| 3 | Bæredygtighed og grøn omstilling på erhvervsuddannelserne (kl. 9.30-10.30) | 1 |
| 4 | Generel introduktion til bæredygtighedsarbejdet i Region Midtjylland (kl. 10.30-10.40) | 2 |
| 5 | Bæredygtighedsstrategiens indsatsområder (10.40-11.00) | 3 |
| 6 | Bæredygtighedskrav ved indkøb og udbud (kl. 11.00-11.40) | 3 |
| 7 | På vej mod en cirkulær region og status på affaldsplanen (11.40-12.20) | 3 |
| 8 | Frokost (12.20-13.00) | 4 |
| 9 | Revision af bæredygtighedsstrategien – hvad sigter vi mod? (13.00-13.25) | 4 |
| 10 | Kontrol på praksisområdet (kl. 13.25-14.15) | 4 |
| 11 | Pause (kl. 14.15-14.30) | 5 |
| 12 | Region Midtjyllands arbejde med sociale investeringer (kl. 14.30-15.30) | 5 |
|  | | |

##### 0-4-6-22

## 1. Introduktion til dagen

### Sagsfremstilling

Temadagen foregår i konferencelokalerne, Regionshuset Viborg.

Første del af temadagen sætter fokus på bæredygtighed og grøn omstilling på erhvervsuddannelserne.

Dernæst sættes der fokus på bæredygtighed i Region Midtjylland, herunder blandt andet bæredygtighedsstrategien, bæredygtighedskrav ved indkøb og udbud samt affaldsplanen.

Der vil også blive fortalt om praksisområdet i forhold til, hvordan administrationen i kontrollen af udbetalinger til praksisområdet arbejder på at sikre korrekt honorering.

Afslutningsvis fortælles der om regionens arbejde med sociale investeringer.

##### 0-4-6-22

## 2. Ankomst og let morgenmad (kl. 9.00-9.30)

### Sagsfremstilling

Der vil være mulighed for let morgenmad i gæstekantinen.

##### 0-4-6-22

## 3. Bæredygtighed og grøn omstilling på erhvervsuddannelserne (kl. 9.30-10.30)

### Sagsfremstilling

Region Midtjylland arbejder, ud over de lovbestemte opgaver på gymnasieområdet (kapacitetsfastsættelse og elevfordeling), også med indsatser, der skal få flere til at vælge en erhvervsuddannelse, og indsatser, der skal sikre udvikling af ungdomsuddannelserne. Formålet er både at sikre fremtidens arbejdskraft og at sikre attraktive uddannelser for de unge.

Region Midtjylland er som led i indsatsen for at få flere til at vælge en erhvervsuddannelse en del af interessentskabet bag Euroskills 2025, der afholdes i Herning. Derudover har regionsrådet bevilget 5 mio. kr. til forberedelse og gennemførelse af Euroskills 2025. Euroskills er europamesterskabet for faglærte, hvor der konkurreres om medaljer inden for 38 forskellige fag. Euroskills 2025 sætter et særligt fokus på den grønne omstilling - blandt andet for at motivere de unge i forhold til mulighederne inden for den grønne dagsorden.

Den grønne omstilling stiller nye krav til uddannelserne og især til erhvervsuddannelserne, som kommer til at indtage en central rolle i omstillingen. Der ligger en stor opgave i at få afdækket de kompetencekrav, som den grønne omstilling kræver og at få dem implementeret i uddannelserne. Region Midtjylland er derfor gået sammen med Skive College, GreenLab Skive og to norske partnere i et EU-projekt for at udvikle en model for, hvordan efterspørgslen efter kompetencer til den grønne teknologiske omstilling omsættes til uddannelse.

På temadagen vil Kim Kofod Hansen, udviklingsdirektør i Regional Udvikling, kort motivere regionens fokus på de nævnte indsatser.

Herefter vil Henrik Kjeldsen, direktør for Euroskills 2025, præsentere planerne for Euroskills 2025 – visioner, mål og status for tilrettelæggelsen af danmarkshistoriens største uddannelsesevent. Jens Høffner, udviklingschef ved Skive College, præsenterer EU-projektet *Grønne kompetencer til et grønt arbejdsmarked*.

Der er efterfølgende afsat tid til spørgsmål og drøftelse.

##### 0-4-6-22

## 4. Generel introduktion til bæredygtighedsarbejdet i Region Midtjylland (kl. 10.30-10.40)

### Sagsfremstilling

Region Midtjylland vedtog i 2021 sin første bæredygtighedsstrategi. Strategien er i 2024 suppleret med nye greb for at opbygge organisationens kapacitet og accelerere arbejdet mod at nå strategiens mål.

Koncerndirektør Anders Kjærulff giver en generel introduktion til området, herunder status på organisering og governance for at opbygge Region Midtjyllands kapacitet og dataarbejde på området. Desuden præsenteres regionens forpligtende bæredygtighedsaftaler som nyt greb til at accelerere arbejdet med bæredygtighed.

##### 0-4-6-22

## 5. Bæredygtighedsstrategiens indsatsområder (10.40-11.00)

### Sagsfremstilling

Pia Wiborg Astrup, kontorchef i Koncern Bæredygtighed og Sundhedsinnovation i Regional Udvikling præsenterer (i et quizformat) målsætningerne for de fire spor i bæredygtighedsstrategien og giver en status på de mest centrale områder. Status suppleres i de efterfølgende oplæg med fokus på sporet cirkulær økonomi.

##### 0-4-6-22

## 6. Bæredygtighedskrav ved indkøb og udbud (kl. 11.00-11.40)

### Sagsfremstilling

Arbejdet mod en cirkulær region stiller krav om reduceret forbrug og klimaaftryk. Det er et omfattende arbejde at påvirke de mange led i den cirkulære kæde for at nå de ambitiøse mål.

Regionens krav til og samarbejde med leverandører er et område med stor betydning. Et andet er klinikkens forbrug. Der præsenteres eksempler på indsatser på området cirkulær økonomi.

Der vil være oplæg fra koordinator i Indkøb og Medicoteknik Susanne Backer. Der vil blive orienteret om arbejdet med at professionalisere og skærpe leverandørdialogen og arbejdet med bæredygtighedskrav i udbud og indkøb. Blandt eksemplerne er krav, der kan forlænge levetid ved indkøb af medicoteknisk udstyr og livscyklus vurderinger ved indkøb af forbrugsvarer.

##### 0-4-6-22

## 7. På vej mod en cirkulær region og status på affaldsplanen (11.40-12.20)

### Sagsfremstilling

Der gives en status på arbejdet i Center for Bæredygtige Hospitaler fra centerleder Maria Gaden, der blandt andet fortæller om regionens bæredygtighedskonsulenter. Desuden gives en introduktion til operationsområdet, som eksempel på hvordan Region Midtjylland arbejder med den fællesregionale strategi for grønne hospitaler.

Der gives desuden en status på, hvordan affaldsplanen bidrager til at realisere bæredygtighedsstrategien – både aktuelt og mulige kommende indsatser. Det er nødvendigt at investere i de rette løsninger til at kunne gennemføre affaldssortering lokalt, og samtidig være i tæt dialog med aftagerledet om, hvordan vi når bæredygtighedsstrategiens mål om reel genanvendelse.

##### 0-4-6-22

## 8. Frokost (12.20-13.00)

### Sagsfremstilling

Frokosten serveres i gæstekantinen.

##### 0-4-6-22

## 9. Revision af bæredygtighedsstrategien – hvad sigter vi mod? (13.00-13.25)

### Sagsfremstilling

Bæredygtighedsstrategien skal revideres i 2025. Kim Kofod Hansen, udviklingsdirektør i Regional Udvikling, præsenterer regionsrådet for overordnede principper for revision af strategiens indhold og overordnet procesplan, blandt andet politisk involvering i strategiprocessen.

##### 0-4-6-22

## 10. Kontrol på praksisområdet (kl. 13.25-14.15)

### Sagsfremstilling

Regionen betaler for en lang række af de sundhedsydelser, som sundhedspersoner i praksissektoren leverer. Det være sig behandling hos praktiserende læge, speciallægebehandling, fysioterapi, psykologbehandling m.m. Med pligten til at betale følger en afledt pligt til at sikre, at der betales for det, som er aftalt og leveret.

På temadagen vil økonomidirektør Mette Jensen fortælle om, hvordan administrationen i kontrollen af udbetalinger til praksisområdet arbejder på at sikre korrekt honorering.

##### 0-4-6-22

## 11. Pause (kl. 14.15-14.30)

### Sagsfremstilling

Der serveres kaffe, te og kage i pausen.

##### 0-4-6-22

## 12. Region Midtjyllands arbejde med sociale investeringer (kl. 14.30-15.30)

### Sagsfremstilling

Regionsrådet har udarbejdet en styrende politisk ambition med fire konkrete indsatsområder, der skal forsøge at løse nogle af de vilde problemstillinger i sundhedsvæsenet. Et af indsatsområderne handler om at mindske ulighed i sundhed. Til at understøtte dette arbejde er der i budget 2023 varigt afsat 8 mio. kr. årligt i en intern pulje til 'Nye initiativer til øget lighed i sundhed'. Puljen skal blandt andet bruges til at iværksætte initiativer, der tager afsæt i en social investeringstilgang.

Sociale investeringer er en tilgang til forebyggelses- og behandlingsindsatser, hvor der er en forventning om, at indsatsen over en given periode har en så stor effekt, at investeringen over tid kan tilbagebetales. Investeringerne har potentiale til at løsne op for strukturelle barrierer ved at give bedre mulighed for at arbejde forebyggende, langsigtet og risikovilligt på tværs af sektorer og civilsamfund.

Den grundlæggende tanke er, at der gennem intensiverede eller nye typer af indsatser dels kan skabes livsforbedringer for sårbare borgere og patienter - en social og sundhedsrettet gevinst - og dels, at investeringen over tid kan give en økonomisk gevinst i form af sparede udgifter. Samtidig kan sociale investeringer bidrage til at realisere et organisatorisk omstillingspotentiale, hvor der afprøves nye metoder og tilgange i arbejdet med at skabe øget lighed i sundhed i nye partnerskaber.

Forud for regionsrådets kommende behandling af en samlet plan for regionens arbejde med sociale investeringer, giver koncerndirektør Anders Kjærulff og projektleder Maria Eeg Smidt en introduktion til baggrunden og konteksten for arbejdet, potentialet i en social investeringstilgang og perspektiver for samarbejde med Den Sociale Investeringsfond.

### Bilag

* Årsrapport 2023